Diari Oficial de la Generalitat Valenciana


Sumari del DOGV 8971, del 09-12-2020 (2020/10710)

DECRET 198/2020, de 4 de desembre, del Consell, d'aprovació de l'oferta d'ocupació pública de 2020 per a personal gestionat per la Conselleria de Sanitat Universal i Salut Pública.
------------------------------------------------------------------------------------------------------------------------------------------------------------------------------------

### Dades del document

Número de DOGV
:   8971

Data del DOGV
:   09-12-2020

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2020/10525


Data del document
:   04-12-2020

Organisme emissor
:   Conselleria de Sanitat Universal i Salut Pública

Tipus de document
:   Decret

Correcció d'errades

 Descriptors 

:   * Conselleria de Sanitat Universal i Salut Pública
    * concurs administratiu

DECRET 198/2020, de 4 de desembre, del Consell, d'aprovació de l'oferta d'ocupació pública de 2020 per a personal gestionat per la Conselleria de Sanitat Universal i Salut Pública. [2020/10187]  
La Llei 55/2003, de 16 de desembre, de l'Estatut Marc del Personal Estatutari dels Serveis de Salut, així com el text refós de la Llei de l'Estatut Bàsic de l'Empleat Públic, aprovat pel Reial decret legislatiu 5/2015, de 30 d'octubre (TREBEP), conformen amb caràcter bàsic els criteris que determinen l'oferta d'ocupació pública, i es concep aquesta com un instrument de planificació eficient de les necessitats de personal i com a sistema de racionalització dels processos selectius, per a la consecució de l'eficàcia en l'atenció sanitària a la Comunitat Valenciana.  
  
L'article 69.2 del TREBEP, recull l'oferta d'ocupació pública entre les mesures de possible inclusió en els plans d'ordenació, establint l'article 70 que les necessitats de recursos humans amb assignació pressupostària que hagen de proveir-se mitjançant la incorporació de personal de nou ingrés seran objecte d'aquesta oferta.  
Els articles 12 i 13 de l'Estatut Marc del Personal Estatutari dels Serveis de Salut, estableixen la necessitat de la planificació en la gestió dels recursos humans dels serveis de salut, orientada a l'adequat dimensionament, la distribució, estabilitat, desenvolupament, formació i capacitació d'aquest, amb vista a millorar la qualitat, eficàcia i eficiència dels serveis. En concret, l'article 12.2 d'aquesta llei determina que, en l'àmbit de cada servei de salut i prèvia negociació en les taules corresponents, s'adoptaran les mesures necessàries per a la planificació eficient de les necessitats de personal i situacions administratives derivades de la reassignació d'efectius, i per a la programació periòdica de les convocatòries de selecció, promoció interna i mobilitat.  
  
La Llei 10/2010, de 9 de juliol, de la Generalitat, d'ordenació i gestió de la funció pública valenciana, regula en l'article 46 l'oferta d'ocupació pública definint-la com les necessitats de personal amb consignació pressupostària que no poden ser cobertes amb els efectius existents, o estiguen cobertes per personal interí.  
L'article 8 del Decret 192/2017, d'1 de desembre, del Consell, pel qual s'aprova el Reglament de selecció i provisió de personal estatutari al servei d'institucions sanitàries del Sistema Valencià de Salut, defineix l'oferta d'ocupació pública com l'autorització i mandat del Consell a la conselleria que té conferida la gestió del sistema valencià de salut, a fi que realitze els procediments de selecció de personal de nou ingrés amb caràcter fix sobre les categories de personal i nombre de places que s'assenyalen, després de negociació sindical.  
  
La Llei 6/2018, de 3 de juliol, de pressupostos generals de l'Estat per a l'any 2018, prorrogada en els exercicis 2019 i 2020 de conformitat amb el que s'estableix en l'article 134.4 de la Constitució; en l'article 19 regula amb caràcter bàsic una taxa de reposició del cent per cent, entre altres sectors i àmbits d'actuació, per a les administracions públiques amb competències sanitàries respecte de personal estatutari i equivalent dels serveis de salut del Sistema Nacional de Salut.  
L'article 36 de la Llei 10/2019, de 27 de desembre, de pressupostos de la Generalitat per a 2020, determina el cent per cent per a la taxa de reposició d'efectius respectant, en tot cas, les disponibilitats pressupostàries del capítol I dels corresponents pressupostos de despeses, respecte de les places de personal estatutari i equivalent dels serveis de salut del Sistema Nacional de Salut, assenyalant que per al càlcul de la taxa de reposició d'efectius com per a l'aprovació i publicació de l'oferta d'ocupació pública, i de les consegüents convocatòries de places que s'efectuen, caldrà ajustar-se al que s'estableix en la normativa bàsica.  
  
De conformitat amb la legislació bàsica, en aquesta oferta es contempla una taxa del cent per cent de reposició d'efectius el percentatge màxim de taxa dels quals s'aplicarà sobre la diferència resultant entre el nombre d'empleades i empleats fixos que durant l'exercici de 2019 van deixar de prestar serveis i el nombre que es va incorporar en la mateixa condició en el referit exercici, per qualsevol causa, excepte els qui eren procedents d'ofertes d'ocupació pública o reingrés des de situacions que no comporten reserva de lloc de treball. A aquest efecte, es computaran els cessaments en la prestació de serveis per jubilació, retir, defunció, renúncia, declaració en situació d'excedència sense reserva de lloc de treball, pèrdua de la condició de funcionari o funcionària de carrera o l'extinció del contracte de treball o en qualsevol altra situació administrativa que no supose la reserva de lloc de treball o la percepció de retribucions amb càrrec a l'Administració en la qual se cessa. Igualment, s'han tingut en compte les altes i baixes produïdes pels concursos de trasllats a altres administracions públiques.  
  
Per tant, en aquesta oferta d'ocupació de l'any 2020, es comptabilitzen les places vacants derivades de la taxa de reposició d'efectius que serà de fins a un màxim del cent per cent de les baixes produïdes, incloses tant les places que han de proveir-se per personal de nou ingrés mitjançant el sistema d'accés lliure, com aquelles a proveir mitjançant processos selectius de promoció interna, dins de les normes contingudes en l'article 8 del Decret 192/2017, d'1 de desembre del Consell, pel qual s'aprova el Reglament de selecció i provisió de personal estatutari al servei d'institucions sanitàries públiques del Sistema Valencià de Salut i en el Decret 3/2017, de 13 de gener, del Consell, pel qual s'aprova el Reglament de selecció, provisió de llocs de treball i mobilitat del personal de la funció pública valenciana.  
  
Les places oferides són de naturalesa estatutària distribuïdes segons categories professionals, i de naturalesa funcionarial distribuïdes segons els cossos i, si escau, escales recollits en l'annex III de la Llei 10/2010, de 9 de juliol, de la Generalitat, d'ordenació i gestió de la funció pública valenciana.  
En l'oferta de 2020 s'ha reservat, per a la seua provisió pel torn de promoció interna, per a les categories estatutàries, un mínim un 50 % de les places ofertes, excepte per a personal de titulació sanitària del subgrup A1, que és un mínim del 20 %, en aplicació de la normativa bàsica i de l'article 13 del Decret 192/2017, d'1 de desembre, del Consell. D'altra banda, per al personal funcionari, s'ha reservat un nombre de places no inferior al 40 %, de conformitat amb el que es disposa en l'article 4 del Decret 3/2017, de 13 de gener, del Consell, pel qual s'aprova el Reglament de selecció, provisió de llocs de treball i mobilitat del personal de la funció pública valenciana.  
Aquesta oferta, i segons el que es disposa en el Decret 192/2017, d'1 de desembre, del Consell, en relació amb l'article 59 del TREBEP, i en la Llei 10/2010, de 9 de juliol, d'ordenació i gestió de la funció pública valenciana, es reserva un set per cent de les places ofertes per a ser cobertes entre persones amb grau de diversitat funcional igual o superior al 33 %. Considerant com a tals les definides en els apartats 1 i 2 de l'article 4 del text refós de la Llei general de drets de les persones amb discapacitat i de la seua inclusió social, aprovat pel Reial decret legislatiu 1/2013, de 29 de novembre. La reserva del mínim del 7 % es realitzarà de manera que, almenys, el 2 % de les places ofertes ho siga per a ser cobertes per persones que acrediten diversitat funcional intel·lectual i la resta del contingent per als qui acrediten qualsevol altre tipus de diversitat funcional. En cas d'empat en la puntuació dins d'aqueix contingent tindran preferència les dones amb diversitat funcional en aplicació de l'article 14 de la Llei 9/2003, de 2 d'abril de la Generalitat, per a la igualtat entre dones i homes.  
  
Per economia de mitjans i procediments, es contempla la possibilitat d'acumular en una única convocatòria les places corresponents a les mateixes categories o cossos de l'oferta d'ocupació corresponent a la taxa de reposició pendent de l'oferta pública d'ocupació de l'any 2019, amb les de l'actual.  
A proposta de la Comissió Mixta Universitat Miguel Hernández-Conselleria de Sanitat Universal i Salut Pública, amb la finalitat de permetre la convocatòria de places de professorat doctor vinculades a l'Hospital General d'Elx, per a l'estabilització de la plantilla de professorat associat en els estudis de grau de medicina, a la vista del que es disposa en l'article 19 apartat sis de la Llei 6/2018, de 3 de juliol de pressupostos generals de l'Estat per a 2018 prorrogat als anys 2019 i 2020, que estableix que la taxa de reposició d'un o diversos sectors o col·lectius prioritaris es puga acumular en altres sectors o col·lectius prioritaris, s'ha acordat posar a disposició de la Universitat Miguel Hernández, 1 plaça d'aquesta oferta del personal gestionat per la Conselleria de Sanitat Universal i Salut Pública.  
Finalment, i en compliment del que es disposa en els articles 79 i 80.2.d de la Llei 55/2003, de 16 de desembre, de l'Estatut Marc del Personal Estatutari dels Serveis de Salut, aquesta oferta d'ocupació pública ha estat objecte de negociació en la Mesa Sectorial de Sanitat.  
Per tot això, de conformitat amb l'article 28.c de la Llei 5/1983, de 30 de desembre, de la Generalitat, del Consell, a proposta de la consellera de Sanitat Universal i Salut Pública, prèvia deliberació del Consell, en la reunió del 4 de desembre de 2020,  
  
  
DECRETE  
  
Article 1. Aprovació de l'oferta d'ocupació pública  
En compliment del que es disposa en l'article 70 del TREBEP, aprovat pel Reial decret legislatiu 5/2015 de 30 d'octubre, en la Llei 6/2018, de 3 de juliol, de pressupostos generals de l'Estat per a l'any 2018, prorrogada per a l'exercici 2019 i el 2020, així com la Llei 10/2019, de 27 de desembre, de pressupostos de la Generalitat per a l'exercici 2020, s'aprova l'oferta d'ocupació pública de 2020 per a personal gestionat per la Conselleria de Sanitat Universal i Salut Pública, en els termes que estableix aquest decret.  
  
Article 2. Contingut de l'oferta d'ocupació  
1. L'oferta d'ocupació pública aprovada per aquest decret està constituïda per places vacants i dotades econòmicament en el pressupost de la Generalitat per aquest exercici.  
2. La distribució d'aquestes places es realitzarà segons el que s'estableix en l'annex d'aquest decret.  
Així, el total d'aquesta oferta, que ascendeix a 1.541 places, es detalla per categories professionals cossos i, si escau, escales, amb indicació del nombre total de places per a cadascun d'ells, i sistema de provisió, nombre de places corresponent al torn lliure, i nombre de places corresponents a promoció interna de personal estatutari fix i funcionaris de carrera.  
  
Article 3. Convocatòries  
De conformitat amb el que es disposa per l'article 19 de la Llei 6/2018, de 3 de juliol, de pressupostos generals de l'Estat per a l'any 2018, prorrogada per a aquest exercici i amb l'article 36 apartat 9, últim paràgraf de la Llei 10/2019, de 27 de desembre, de pressupostos de la Generalitat per a l'exercici 2020, la Conselleria de Sanitat Universal i Salut Pública haurà de convocar, en el termini improrrogable de tres anys des de la publicació d'aquest decret, els processos selectius corresponents a l'oferta d'ocupació pública que ara s'aprova.  
  
Article 4. Accés per a persones amb diversitat funcional  
Es reserva un 7 % de les places oferides per a ser cobertes entre persones amb grau de diversitat funcional igual o superior al 33 %. Considerant com a tals les definides en els apartats 1 i 2 de l'article 4 del text refós de la Llei General de drets de les persones amb discapacitat i de la seua inclusió social, aprovat pel Reial decret legislatiu 1/2013, de 29 de novembre. La reserva del mínim del 7 % es realitzarà de manera que, almenys, el 2 % de les places ofertes ho siga per a ser cobertes per persones que acrediten diversitat funcional intel·lectual i la resta del contingent per als qui acrediten qualsevol altre tipus de diversitat funcional, sempre que superen els processos selectius i acrediten la seua discapacitat i la compatibilitat amb l'acompliment de les funcions.  
  
  
Article 5. Torns lliure i de promoció interna  
Per a les categories estatutàries, s'ha reservat per a la seua provisió pel torn de promoció interna un mínim un 50 % de les places ofertes, excepte per a personal de titulació sanitària del subgrup A1, i en aquest cas el mínim és del 20 %. Per al personal funcionari, s'ha reservat un nombre de llocs no inferior al 40 %, de conformitat amb el que es disposa en l'article 4 del Decret 3/2017, de 13 de gener, del Consell, pel qual s'aprova el Reglament de selecció, provisió de llocs de treball i mobilitat del personal de la funció pública valenciana.  
Les places i els llocs del torn de promoció interna que no es cobrisquen s'acumularan als convocats pel sistema general d'accés lliure.  
  
DISPOSICIONS ADDICIONALS  
  
Primera. Habilitació normativa  
S'autoritza la persona titular de la conselleria de Sanitat Universal i Salut Pública a dictar totes les disposicions que es requerisquen per al compliment i per a l'execució d'aquest decret.  
  
Segona. Acumulació d'ofertes  
Les places incloses en els annexos d'aquesta oferta d'ocupació es podran acumular a les de l'oferta d'ocupació pública corresponent a la taxa de reposició de l'any 2019 per a personal d'institucions sanitàries dependents de la Conselleria de Sanitat Universal i Salut Pública, i es realitzarà la convocatòria d'una categoria professional o categoria o cos/escala d'aquestes ofertes d'ocupació pública de manera conjunta.  
  
Tercera. Cessió d'una plaça a la Universitat Miguel Hernández per a la seua vinculació a la docència  
Del resultat de l'aplicació de la taxa de reposició d'efectius i, per tant, de l'Oferta de 2020 que ara s'aprova, es posa a la disposició de la Universitat Miguel Hernández, una plaça vinculada a l'Hospital General d'Elx que s'utilitzarà per a la docència de Ciències de la Salut, per al grau en Medicina.  
  
  
DISPOSICIÓ FINAL  
  
Única. Eficàcia  
Aquest decret tindrà efectes des de l'endemà de la publicació en el Diari Oficial de la Generalitat Valenciana.  
  
València, 4 de desembre de 2020  
  
El president de la Generalitat,  
XIMO PUIG I FERRER  
  
La consellera de Sanitat Universal i Salut Pública,  
ANA BARCELÓ CHICO